前政務司官邸

前政務司官邸（英文：Island House）喺香港新界大埔元洲仔，由元洲仔里直入，喺1982年被評為香港法定古蹟，而家係世界自然（香港）基金會元洲仔自然環境保護研究中心嘅所在地。 史 1899年英國租借咗新界之後，決定以大埔做新界行政中心，所以當時嘅香港政府喺元洲仔起咗新界理民官官邸，並喺1905年完成。由於當時嘅元洲仔只係吐露港中嘅一個小島，同內陸只有一條基堤相連，所以亦設咗一個碼頭。1949年，建築物改做新界政務司官邸，曾經有15位政務司入住。1970年代起大埔發展成新市鎮，進行大規模嘅填海工程，使到元洲仔同內陸相連。1982年，呢座建築物被評為香港法定古蹟。自從由1985年升任為香港布政司嘅鍾逸傑搬出之後，政府就唔再將建築物用作官邸。1986年，呢座建築物就交由世界自然（香港）基金會發展成自然環境保護研究中心。 特色 前政務司官邸係典型傳統英國殖民地式建築。整座建築用紅色石灰同紅磚砌成，樓高兩層，並起咗游廊。另一個主要特色，就係屋頂設有一座燈塔，以前喺夜晚為吐露港行駛嘅船隻引航。 出面網頁 康樂及文化事務署 - 前政務司官邸